NAMBAR 1 HRAN - Israelhaiin, Aigupta ram an suaksan zoi - Bible Search\nLEVI DÂN 27 NAMBAR 2\nIsraelhai irtepna maton tak\n1 Israelhaiin, Aigupta ram an suaksan zoi kum hnina, a tha hnina, sûn maton taka khan, Sinai ramchâra irtongna Biakbuk khan Rengpa’n Mosia kha a chongpuia, 2“Nangma le Arona hin Israel irchihai chu an panam dungzuiin le an in sûng mi angin tephai roi. 3Râl doi thei tak pasal kum sômhni le a chung tianga mi chu tephai ving roi. 4Nang changpui hrangin panam tina pâfonghai chu inhrilhai ro,” a tia. 5Hi sinthopui hranga panam tina an inthang suakhai chu hihai hi an ni: Reubena panama mi Sedeura nâipa Elizura, 6Simeona panama mi Zurisadaia nâipa Selumiela hai, 7Juda panama mi Aminadaba nâipa Nasona hai, 8Isakara panama mi Zuara nâipa Nethanela hai, 9Zebulun panama mi Helona nâipa Eliaba hai, 10Josefa irchi Efraima panama mi Amihuda nâipa Elisama hai, Manasea panama mi Pedazura nâipa Gamaliela hai, 11Benjamina panama mi Gideona nâipa Abidana hai, 12Dana panama mi Amisadaia nâipa Ahiezera hai, 13Asera panama mi Okrana nâipa Pagiela hai, 14Gada panama mi Deuela nâipa Eliasapha hai, 15Naftalia panama mi Enana nâipa Ahira hai hi. 16Annihai hi mipuihai inthang, an panam sûnga hruaitu, Israel in sûngkua pâfonghai kha an ni.\n17Mosia le Arona chu hi mi sômhleihnihai hin an isanhai a nia, 18khanchu Israel nam murdihai chu tha hni sûnga sûn masa taka khan an koibukhaia, panam tin le in sûngkuahai an tephaia. Pasal kum sômhni chung tianga mi chu irziakin an itephai a ni tâka. 19Rengpa’n thu a ipêkhai ang takin, Mosia’n Sinai ramchâra khan mipuihai kha a itephai a ni. 20Pasal kum sômhni le a chung tianga râl doi theihai kai chu, an panam le an in sûngkua ang takin an irhming an irziakhaia, Jakoba nâilutîr, Reubena panam ata phutin hiang hin an tam dân chu a ni. 21Reubena panama mihai chu sîngminli sângruk le irzaringa an ni. 22Simeona panama irchihai chu an itam lam angin pasal kum sômhni chung tianga râlkâp thei dôrhai chu, 23Simeona irchihai murdi chu sîngringa sângkuak irzathum an ni. 24Gada panama irchihai chu an irhming tam dân angin kum sômhni chung tianga râl doi thei dôr chu, 25Gada irchihai chu sîngminli sângringa irzaruk le sômringa an ni.\n26Juda panama irchihai chu an irhming tam dân angin kum sômhni chung tiangahai chu, 27râl doi thei dôra mi a chung tiang Juda irchihai chu sîngsari sângminli le irzaruk an ni. 28Isakara panama irchihai chu an itam dân angin kum sômhni chung tianga râl doi thei dôrhai chu, 29Isakara irchihai chu sîngringa sângminli irza minli an ni. 30Zebulun panama irchihai chu, an irhming tam dân angin kum sômhni chung tianga mi chu 31râl doi thei tena mihai chu an rêngin sîngringa sângsari le irzaminli an ni. 32Josefa panam laia mi Efraima irchia mi an tam dân angin kum sômhni chung tianga râl doi thei 33Efraima irchihai chu sîngminli irzaringa an ni. 34Manasea panama irchi an irhming tam dân angin kum sômhni chung tianga râlkâp thei 35Manasea irchihai chu an rêngin sîngthum sânghni irzahni an ni. 36Benjamina panama irchihai, an irhming fe dân angin kum sômhni chung tianga râl doi thei, 37Benjamina panamhai chu sîngthum le sângringa irzaminli an ni. 38Dan panama irchihai chu an irhming irziak dân angin kum sômhni chung tianga râl doi thei 39Dan irchihai chu sîngruk sânghni irzasari an ni. 40Asera panama irchihai chu an irhming irziak dân angin kum sômhni chung tianga râl doi thei 41Asera irchihai chu an rêngin sîngminli sângkhat le irzaringa an ni. 42Naftalia panama irchihai chu an irhming irziak lam angin kum sômhni chung tianga râl doi thei 43Naftalihai chu sîngringa sângthum irzaminli an ni.\n44Hihai hi an ni, Mosia le Arona’n Israel nam pâfonghai sômhleihni an itephai thei chu an ni. 45Khanchu râl doi thei dôrhai chu Israel irchi, a panama tepin kum sômhni chung tianga itephai chu an ni. 46An rênga tep theia om dôr chu nuairuk sângthum irzaringa le sômringa an ni. 47Levi mihai chu panam danghai laia khan tep sa ni mahaia, 48Rengpa’n Mosia kuang khan, 49“Râl kâp thei hrang dôr pasal ni tephai tena khom Levihai chu ni itep sahai hrang ni ma; 50Levi irchihai chu inhriattirna Biakbuk le a neinun hmangruahai kha inenkoltirhai roh. A neinunhai kha irzônhai sianlân, donsuihai sian, a kôlvêla khan an puan inhai inzar ngai an ti. 51Khan, nin Biakbuk kha nin son hrang rikipa, Levia irchihai khan insiat an ta, nin inzar nôk hrang khomin Levia irchihai khan an inzar hen hrang a ni; mi dang hong irrol tumhai chu thatpaihai hrang an ni. 52Khanchu Israel mihaiin an omna hmun senga, a pa pâlin, an tam dân izirin riakbukhai chu siam an ti. 53Khannisian Levia irchihaiin chu Biakbuk vêla khan riakbuk irfûktir hrang a ni. Biakbuk kha enkol an ta, kha no’n chu mihaiin hong nâi an ta, Israelhai chunga ningmurna hong tungna lik a ti,” a tia. 54Khaang tak khan Israel mihai khan Rengpa’n Mosia kuanga a ihril pe lam ang takin an tho tâka.


NAMBAR 17 HRAN - Khanchu Rengpa’n Mosia a chongpuia, - Bible Search\nNAMBAR 16 NAMBAR 18\n1Khanchu Rengpa’n Mosia a chongpuia, 2“Israel irchihai inhrilin lân, khianghrol sômhleihni nang pehai sianlân, nam hruaitu tinin inkhat seng nang pe an ta, khianghrol tina khan an irhming irziak ro; 3Levi khianghrola khan Arona irhming irziakin lân, nam tina hruaituhaiin khianghrol inkhat seng nei an ti. 4Khanchu nang ki ichongpuina irtongna Biakbuk, thu inhriattirna, maton tiang khan sehai roh. 5Khanchu mi ki inthang hrangtu khianghrol kha chu hon cher suak a ta, khanchu Israel irchihai chiarna, ni chunga an chiarna hi inboitirpai ki ti,” a tia.\n6Khanchu Mosia’n Israel irchihai chu chongpuihai a ta, khanchu nam tina hruaituhaiin khianghrol inkhat seng an pêka, an rêngin khianghrol sômhleihni a ni. Arona khianghrol khom kha an khianghrolhai laia khan a om sa. 7Khanchu Mosia’n thu inhriattirna puan ina khan Rengpa makunga khianghrolhai kha a siaa. 8 Khan zîng nôka chu Mosia kha thu inhriattirna puan ina khan a fea, irngai ro, Levi panama khianghrol chu a hon cher suak kha a hmu’n chu a para almond angin a raa. 9Mosia’n Rengpa makung rengata khianghrol murdi chu Israelhai kuang a chôia, an lei ena, an khianghrol seng an lâka. 10Khanchu Rengpa’n Mosia kuang, “Arona khianghrol kha thu inhriattirna maton tiang khan se nôk ro, kha kha Israel tehelzong nuamhai ta hranga irsinsiana chu ni a ta, an chiarnahai hi an mong noa ni’n chu, thi ving an ti,” a tia. 11Rengpa’n thu a ipêk lam ang takin Mosia’n a tho tâka.\n12Khanchu Israel irchihaiin Mosia kuang, “Irngai ro, a’rhmang kin ni ta hi, kin siat zoia kin siat zoi ving ta; 13Rengpa Biakbuk nâituhai kai chu an thi hranga a lei ni’n te, kin irhmang ving hrang ni a ti?,” an tia.


FESUAKNA 10 HRAN - Rengpa’n Mosia kuang, “Faroa kuang - Bible Search\nFESUAKNA 9 FESUAKNA 11\n1Rengpa’n Mosia kuang, “Faroa kuang va lûtin lân, hi ki isinsiahai hi anni laia ngêt kin entir theihaina hrangin a siahlohai le ama lungrîl khom ki inngartir pehai tâk a ni, 2anni laia thil irkhêl ki ithohai le, Aigupta mihai chunga i angin mo an chunga sin ki itho iti hi a nâipa le a tupahai laia an inhriat theina hrangin le; Rengpa ki ni, ti nin hriat theina hrangin,” a tia.\n3Khanchu Mosia le Arona kha Faroa kuang an va lûta, a kuang khan, “Hebrai Pathian Rengpa’n hiang hin a ti, ki makunga nangma ni binga irhnuai nuam loiin i dôr mo ni iom hrang? ki sin an tho theina hrangin ki mihai infetirhai roh. 4Ki mihai nin fetirhai no’n chu, irngai ro, zînga ni ram sûnga hin khâi hong chôihai ki ta; 5hnuai chung hmun tin hi a dâpin hor dâp an ta, irnêng hmu thei loi rakin om a ti; irial la insiat zoi loi, ni la idonghai kha fapai ving an ta; ni ta hranga loia thing mông tharhai khom fapai ving an ti. 6Nangma le ni siahlohai omna inhai khom Aigupta mi in tinhai khom sip ving an ti, ni pahai le nir chi suanpâr khomin, hi hnuai chunga an oma irthokin a vuan sûn tena hin an la ihmu ngai loi ni a ti,” a tia. Khanchu a’rheia, Faroa a mâksan ta.\n7Faroa siahlohaiin, a kuang khan, “Hi mipa hi i dôr ten mo ei ta hranga chakal ni sak a ini tâk? An Pathian Rengpa sin an tho pe theina hrangin a mihai chu infetir pehai ta ro ba; Aigupta ram hi a insiat zoi hrang a ni, ti hi ni la inhriat mai loi ma ni?” an tia. 8Khanchu Mosia le Arona chu Faroa kuang an hong hruai nôka, ama’n an kuang khan, “Fe unglân nin Pathian Rengpa sin va tho ta roi, khannisian tu tuhai mo a fe hrang chu nin ini hrang?” a tia.\n9Mosia’n “Rengpa makunga hruaiinthe hrang ki nia, kin nâipang le kin tarhai, kin nâipasal le nupanghai leh fe kin ta, kin sehrât le kin kêlbelra pâlhai leh fe kin ti,” a tia.\n10Khanchu an kuanga khan, “Nangni le nin nâihai, nangni infetir ki ta, Rengpa chu nin kuanga om ri se; khan khom ni sian en roi ba, thil saloi nin matona a la om maia. 11Khaang khan chu ni no ri se, mi ulian tâkhai kai fe unglân, Rengpa sin va tho roi, kha kha nin inuam tak a nia,” a tia. Khanchu Faroa kuang ata inhnotsuakin an om tâka.\n12Khanchu Rengpa’n Mosia kuanga, “Khâihai tâk hrangin Aigupta ram chunga ni bân phar ro: Aigupta ram pumpuia an hong om theina hrangin le a rama hnâ hring tinrêng irial insiat zoi loi an fâk inhek theina hrangin,” a tia. 13Khanchu Mosia’n Aigupta ram chunga khan a khianghrol an lektira, khanchu Rengpa’n sûn khat le zân khovârin nisua tianga phâivua an hrângtira; zîng khua a hong vârin chu sak phâivua’n khâi a hong chôihaia. 14 Khanchu khâi tamtak Aigupta ram sûnga khan an oma; Aigupta ram an bit zoi ta, an tam lam chu irkhêl tak a ni. Matona khan hiang reng hin khâi lei tam ngai mahaia, anni zoia hin khom om khom om ta ngai no ni. 15Hnuai chung chu an dâp vinga, a ram an thimtir tâka; rama sûlhna hring murdi le, thing rahai, irial idêng that mihliahai an fâka; Aigupta ram pumpui chu loia chîmu hnâ le thilhring om viat thei ta maka.\n16Faroa’n Mosia le Arona inrang takin a koihaia, “Nangni le nin Pathian Rengpa chunga thil ki tho insual ok ta. 17Khasikin atûn hin nangni ki ngên; ki sualna hi voikhat vai ni ngaidam nôkin lân, hi thina hi keima ata a ni lâkpai pe theina hrangin Rengpa kuang ni zong pe roi,” a tia. 18Faroa kuang ata an fesuaka, Rengpa kha an nghi tâka. 19Khanchu Rengpa khan, khâi murdihai kha Tuipui Sena hôl lûtpaihai hrangin nitâk tiang ata phâivopui hrât tak an thotira, Aigupta ram pumpuia khan khâi inkhat lua om ta mahaia. 20Khannisian, Rengpa’n Faroa lungrîl an ngartira, Israel irchihai chu infetirhai ual mah.\n21Rengpa’n Mosia kuang khan, “Aigupta ram pumpuia inthimin, irmai raka oma inthimin a hong om theina hrangin ni bân phar ro,” a tia. 22 Mosia’n irvân tiang a bân a phara; khanchu sûn thum sûng chu Aigupta ram pumpui chu inthim irsa khakin a om tâka. 23Sûn thum sûng chu mi tukhom an om hmun ata suak thei loiin, a’rhmu khom irhmu thei loiin an oma, khan khom Israel irchihaiin chu an omna khan a vâr pehai maia. 24Khanchu Faroa’n, Mosia a koia, “Fe unglân, Rengpa sin va tho roi; nin sehrât le kêlbelrahai chu omhai sianlân, nin nâihai khom fe no ri sehai,” a tia.\n25Mosia’n, “Kin Pathian Rengpa kuang khan, kin irbôl theina hrangin, pum hâlirvôm thilinhlanhai le irbôlna hranghai kin kuta ni ni ipêk hrang a ni; 26Kin sa rualhai khom kin ituanghai hrang a ni, sa inkhat lua khom masan ni thei no ni; kin Pathian Rengpa sin kin tho theina hrangin kin ihruaihai hrang a ni; a hmun kin tung mâka chu, i hmangin mo Rengpa sin kin itho hrang ti kin inhriat no sikin,” a tia.\n27Khannisian Faroa lungrîl chu Rengpa’n an ngartira, infetirhai maka. 28Faroa’n a kuanga khan, “Ki kuang ata rot ta roi, ki chunga irdîn ro; ki hmêl ni hong hmu kochok ta no ro, ki hmêl ni hmu nôk nî chu thi hrang ni ni ta,” a tia. 29Mosia’n, “Ni ti indik, ni hmêl hmu nuam ta ma ung,” a tia.